Opleiding en kennis wat jou ambagsonderneming kan laat groei - Solidariteit GildesSolidariteit Gildes Opleiding en kennis wat jou ambagsonderneming kan laat groei - Solidariteit Gildes
Tuis / Ambagte / Opleiding en kennis wat jou ambagsonderneming kan laat groei
Die dienste van diegene onder ons wat tegnies aangelê en in 'n ambag bekwaam is, is altyd in aanvraag. Hoe gebeur dit dan dat sommige ambagslui sukkel om finansieel in hul eie ondernemings te floreer? Daar is heelwat faktore buiten goeie diens en uitmuntende kennis van jou veld wat kleinsake-eienaars in die ambagsveld in ag moet neem.
As die eienaar van 'n klein onderneming, is dit belangrik dat die ambagsman sy entrepreneuriese vaardighede en bevoegdhede ontwikkel.
'n Besigheidsplan is 'n goeie begin. Dit fokus op wat jy in jou onderneming wil bereik, en hoe jy dink dit kan gebeur.
Bemarking is ongelooflik belangrik en 'n kortkursus wat jou met bemarkingsvaardighede toerus, kan uiters waardevol wees. In so 'n kursus sal jy leer hoe om jou diens optimaal te bemark, waarna mense soek, wáár hulle daarna gaan soek, en hoe om effektief te adverteer.
Om jou onderneming te laat groei, sal jy ook met geld moet kan werk. Basiese boekhoukennis sal voldoende wees. Jy sal presies kan sien waar jou swaarverdiende geld heen gaan en jy sal kan bepaal of jy nie dalk te min vir jou dienste vra nie.
Indien jy jou werknemers kan oplei om take sonder jou toesig te voltooi, kan jy meer op die uitbreiding van jou onderneming fokus. Maak seker dat hulle werk van hoë gehalte lewer voordat jy tot hierdie stap oorgaan, en stel 'n betroubare en gerespekteerde persoon as toesighouer oor jou span aan.
Goeie verhoudings en interpersoonlike vaardighede is belangrik as jy jou onderneming wil laat groei. Jy moet besighede met vriendelike selfvertroue nader wanneer jy jou dienste aan hulle wil bied. Effektiewe kommunikasie is ook noodsaaklik. Jy hoef nie baie spraaksaam te wees om mense gemaklik in jou teenwoordigheid te laat voel nie.
As jy sien dat 'n behoefte aan 'n beter produk of proses ontstaan as gevolg van ontwikkelende markbehoeftes, kan jy self kyk na oplossings, soos om gewysigde produkte, konsepte, ware en dienste te ontwikkel. Dit kan meebring dat jy jou eie patent kan registreer en jou finansiële posisie kan versterk.
Verrig al jou werk in ooreenstemming met wetgewing, regulasies en riglyne sowel as volgens wetlike en etiese standaarde. Dit sal verseker dat jou onderneming sy goeie naam behou en ook die beste moontlike diens lewer.
Jou werknemers is die ruggraat van jou onderneming. Maak seker dat hulle nie net fluks en goed opgelei is nie, maar dat hulle goed betaal word en nie oorwerk word nie. Betaal oortyd en wees altyd regverdig.
Moenie bang wees om 'n netwerk op te bou nie. Daag op wanneer jou gemeenskap vergader of besigheidsmense byeenkom om oor dienslewering te praat. Moenie huiwer om jou aan ander voor te stel nie en hou altyd 'n paar besigheidskaartjies byderhand.
Al hierdie vaardighede kan aangeleer word deur kursusse in sagte vaardighede te volg of deur selfhelp kursusse te voltooi. Jy kan ook die hulp van 'n sakevaardige vriend inroep om 'n paar wenke by hom kry.
Business Strategies for Tradesmen: https://www.businessstrategiesfortradies.com.au/
Algonquin College: https://www.algonquincollege.com/online/program-info/trades-entrepreneurship-part-time/